Solen skinner fra en skyfri himmel. Sandet brænder under tæerne, og de turkisblå bølger slår dovent ind på stranden.



Et hold turister er netop landet fra lufthavnen, de har fået korte bukser på og slidte t-shirts.



Ferien er kun lige begyndt, og de skal lige vænne sig til Caribien. De høje temperaturer og det lave tempo.



Ude i vandet boltrer børn og voksne sig i det lune vand.



Stranden her i udkanten af Charlotte Amalie er blandt verdens bedste, og flere millioner mennesker lægger vejen forbi De Amerikanske Jomfruøer hvert eneste år.



Der er formentlig ingen af dem, der tænker på den fortid, som øerne gemmer på: Hundrede års historie om udnyttelse og mishandling af østafrikanske slaver, sukkerproduktion og kummerlige liv.



31. marts er det 100 år siden, at Danmark solgte og overgav De Vestindiske Øer til USA, og det bliver fejret på øerne.



Men for de lokale er det ikke kun en festdag. For mange er det en påmindelse om Danmarks udnyttelse af deres forfædre.